《陪晦翁登妙高峰一首》
宋代·王阮

千崖盘屈曲，一塔矗空蒙。
它处只山好，此中兼水洪。
纵观疑犯斗，飞上觉凌风。
常恨天难近，今朝路已通。

作者简介：（?—1208）宋江州德安人，字南卿。王韶曾孙。孝宗隆兴元年进士。对策极言迁都建康以图进取。光宗绍熙中知濠州，整修战备，金人不敢犯。改知抚州。韩侂胄闻其名，特命入奏，诱以美官，遭拒大怒，批旨予祠。归隐庐山以终。有《义丰集》。